stanford-oval/wikipedia huggingface dataset:
Gravel-pyörä
Määritelmä

Gravel-pyörä on terminä verrattain uusi, eikä se ole tarkasti määritelty. Yleensä pyörävalmistajat luokittelevat leveämpirenkaiset maantiepyörämallinsa gravel-kategoriaan. Samankaltaisia pyöriä on myyty jo pitkään, mutta aiemmin ne myytiin yleensä cyclocross-kategorian alla. Cyclocross on kuitenkin kilpailuformaatti ja siinä käytettävillä pyörillä on tarkkaan sääntöjen määräämät mittasuhteet. Gravel-pyörien suunnittelussa vastaavia rajoitteita ei ole, joten niitä voidaan tehdä monesta eri runkomateriaalista ja monella eri rengaskoolla. Leveärenkaisia ja käyrätankoisia pyöriä on myyty myös retkipyörän nimellä, mutta tällöin pyörässä on yleensä kiinnityspisteet lisävarusteille, kuten tavaratelineelle ja lokasuojille, joita gravel-pyörissä ei välttämättä ole. Retkipyörä voi olla myös suoratankoinen. Gravel-pyöriäkin on olemassa suoratankoisia malleja, mutta yleensä nämä pyörät luokitellaan hybridipolkupyöriksi. Maastopyöristä kevyet cross country -pyörät sopivat myös samanlaiseen käyttöön kuin gravel-pyörät ja monet ovatkin verranneet gravel-pyöriä vanhoihin 1990-luvun maastopyöriin, joissa ei vielä ollut jousitettua etuhaarukkaa.
Ominaisuudet

Gravel-pyörien runko ja etuhaarukka on suunniteltu niin, että niissä on huomattavasti suurempi rengastila kuin tavallisessa maantiepyörässä. Renkaat ovat yleensä vähintään 30 mm leveät ja joissain malleissa jopa 50 mm leveät. Renkaat on myös voimakkaasti kuvioitu ja joissain tapauksissa ne muistuttavat jopa maastopyörän renkaita. Gravel-pyörissä on lähes poikkeuksetta levyjarrut.
Gravel-pyörien emäputki on yleensä pidempi kuin tavallisissa maantiepyörissä, jonka seurauksena ajoasento on pystympi. Monien gravel-pyörien rungoissa on useita juomapullotelineiden kiinnityspaikkoja, sekä mahdollisuus asentaa tavarateline eteen tai taakse sekä lokasuojien kiinnityspaikat.
Gravel-pyörissä on käytetty samoja vaihteisto-osasarjoja kuin maantiepyörissä, mutta nykyään erikseen gravel-pyöriä varten suunniteltuja osasarjoja on tullut markkinoille. Gravel-pyörien vaihteiden välitykset ovat usein kevyemmät kuin maantiepyörissä, joten niillä on helpompi kavuta ylös jyrkkiä ylämäkiä. Gravel-pyörissä on monesti maastopyöristä tuttu 1x -voimansiirto, eli eturattaita on vain yksi. Tämä tekee vaihteiden käytöstä helpompaa, sillä kaikki vaihtaminen siirtyy takavaihtajalle. Samalla saavutetaan yksinkertaisempi ja kevyempi rakenne.
Gravel-kilpailut ja -tapahtumat

2000-luvulla on syntynyt useita gravel-kilpailuja ja -tapahtumia, etenkin Yhdysvalloissa. Gravel-kilpailut ovat yleensä yhden päivän kilpailuja jotka ajetaan enimmäkseen sorateillä. Gravel-tapahtumissa on tyypillistä, että niihin osallistuu monentasoisia pyöräharrastajia, eivätkä kaikki ole tavoittelemassa kilpailun voittoa. Gravel-tapahtumat ovat siis jossain määrin verrattavissa juoksun maratontapahtumiin. Tunnetuin gravel-kilpailu on vuodesta 2006 asti Kansasissa järjestetty Unbound Gravel (aiemmin Dirty Kanza).
Gravel-kilpailut ja -tapahtumat > Gravel-pyöräilyn maailmanmestaruuskilpailut

8.–9. lokakuuta 2022 järjestettiin ensimmäiset UCI:n gravel-pyöräilyn MM-kilpailut Venetossa, Italiassa. Miesten kilpailun voitti 194,1 kilometrin reitillä Belgian Gianni Vermeersch. Hopeaa sai Italian Daniel Oss, pronssia Hollannin Mathieu van der Poel. Naisten kilpailun voitti 139,2 kilometrin reitillä ranskan Pauline Ferrand-Prévot. Hopeaa sai Sveitsin Sina Frei ja pronssia Italian Chiara Teocchi.
Gravel-kilpailut ja -tapahtumat > Suomi

Suomessa järjestettyjä gravel-ajotapahtumia ovat esimerksi Nordic Gravel Series -brändin alaisuuteen kuuluvat tapahtumat. Monet Suomen gravel-tapahtumista eivät kuitenkaan ole kilpailuja, eikä niissä ole virallista ajanottoa, vaan ne ovat enemmänkin yhteisöllisiä kuntoajotapahtumia.
Gravel-pyörän Schwalbe-merkkinen eturengas.
Education First-tallin ajajia Dirty Kanza -kilpailussa.
Malakanlentobarbi

| Malakanlentobarbi> Uhanalaisuusluokitus |
| --- | --- |
 Puutteellisesti tunnettu  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Luukalat Osteichthyes
Alaluokka::  Viuhkaeväiset Actinopterygii
Lahko::  Karppikalat Cypriniformes
Heimo::  Särjet Cyprinidae
Alaheimo::  Danioninae
Suku::  Lentobarbit Esomus
Laji::  malayensis
Kaksiosainen nimi
 Esomus malayensis  Ahl, 1923 
Infobox OKNimi-testi OKIUCN-testi OK: 
Malakanlentobarbi (Esomus malayensis) on särkien (Cyprinidae) heimoon kuuluva makean veden kalalaji. Sen kuvasi tieteelle ensimmäisen kerran Ernst Ahl vuonna 1923.
Malakanlentobarbia tavataan Malesiasta ja Vietnamista. Laji kasvaa yleensä korkeintaan kahdeksan senttimetrin mittaiseksi. Kansainvälinen luonnonsuojeluliitto IUCN on luokitellut malakanlentobarbin puutteellisesti tunnetuksi lajiksi.
Lybeck

Lybeck, Lübeck tarkoittaa seuraavia:
Lübeck, Lyypekin kaupungin saksankielinen nimi
Laivat

Lisa von Lübeck, replikalaiva
Lübeck (F214), saksalainen fregatti
Lübeck (F224), saksalainen fregatti
Lübeck (1813), venäläinen linjalaiva
Sukunimi

Baba Lybeck (s. 1966), suomalainen toimittaja
Edvard Wilhelm Lybeck (1840–1885), suomalainen evankeliseen herätysliikkeeseen kuulunut pastori
Edvard Wilhelm Lybeck (1864–1919), suomalainen lääkäri ja Elämänmäen luonnonparantolan perustaja
Gustaf Edvard Lybeck (1851–1927), suomalainen pappi, valtiopäivämies ja rovasti
Jakob Juhonpoika Lybeck (n.1655–1693), kappalainen
Johan Ludvig Lybeck (1853–1925), suomalainen arkkitehti
Marita Lybeck (1906–1990), o.s. Hahl, suomalainen keramiikka- ja tekstiilitaiteilija
Mikael Lybeck (1864–1925), suomenruotsalainen runoilija
Paul Werner Lybeck (1861–1911), suomenruotsalainen kirjailija ja juristi
Petter Lybeck (1841–1900), urkujenrakentaja ja lukkari
Sebastian Lybeck (1929–2020), suomenruotsalainen kirjailija
Sigurd Lybeck (1895–1975), norjalainen kirjailija
Sofie Louise Lybeck (1840–1908), suomalainen sairaskodin perustaja
Vincent Lübeck (1654–1740), saksalainen säveltäjä
Malónas

| Malónas Μαλώνας |
| --- | --- |
 Malónasin kylä.
 Malónas
 Koordinaatit: 36°12′1″N, 28°4′12″E 
Valtio:  Kreikka
Hajautetun hallinnon alue:  Egea
Alue:  Etelä-Egean saaret
Alueyksikkö:  Ródos
Kunta:  Ródos
Hallinto:  
 – Asutustyyppi:  kylä
 – Kallikrates-koodi:  6901020201
Väkiluku (2011):  982
Aikavyöhyke:  UTC+2
 – Kesäaika:  UTC+3
Infobox OKVirheellinen NIMI-arvo: 
Malónas (kreik. Μαλώνας, kath.kreik. Μαλών, Malón) on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 982 (vuonna 2011).
Malónasin kylää.
Malónasin kylä sijaitsee Ródoksen itäisissä sisäosissa noin 38 kilometriä etelälounaaseen Ródoksen kaupungista. Kylän pääelinkeino on maanviljely, ja siellä kasvatetaan erityisesti appelsiineja ja muita sitrushedelmiä sekä oliiveja.
Malónas muodostaa myös laajemman kyläyhdyskunnan (Δημοτική Κοινότητα Μαλώνος, Dimotikí Koinótita Malónos), johon kuuluvat varsinaisen Malónasin kylän lisäksi Charákin kylä. Koko yhdyskunnan väkiluku on 1 135. Aiemmin kylä kuului Archángeloksen kuntaan ja vuodesta 2011 lähtien Ródoksen kunnan Archángeloksen kunnallisyksikköön.
Aiheesta muualla

Kuvia tai muita tiedostoja aiheesta Malónas Wikimedia Commonsissa
Lutz Pfannenstiel

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Lutz Pfannenstiel
Syntymäaika: 12. toukokuuta 1973
Syntymäpaikka: Zwiesel, Länsi-Saksa
Pelipaikka: maalivahti
Pituus: 186 senttimetriä
Seura
Seura: TSG 1899 Hoffenheim
Pelinumero: kansanvälisten asioiden ja pelaajatarkkailun vastaava
Junioriseurat
1986–1989: SC Zwiesel
1989–1991: FC Vilshofen
Seurat
| Vuodet | Seura | O | (M) |
| 1991–1993 | 1. FC Bad Kötzting | 68 | (0) |
| 1993–1994 | Penang FA | 12 | (0) |
| 1994–1995 | Wimbledon | 0 | (0) |
| 1995–1997 | Nottingham Forest | 0 | (0) |
| 1996 | → Orlando Pirates (laina) | 7 | (0) |
| 1996 | → Sembawang Rangers (laina) | 22 | (0) |
| 1997–1998 | TPV | 8 | (0) |
| 1998 | Haka | 0 | (0) |
| 1998 | → PK-37 (laina) | 8 | (0) |
| 1998–1999 | Wacker Burghausen | 3 | (0) |
| 1999–2000 | Geylang United | 46 | (0) |
| 2001 | Dunedin Technical | 18 | (0) |
| 2001–2002 | → Bradford Park Avenue (laina) | 1 | (0) |
| 2001–2002 | Huddersfield Town | 0 | (0) |
| 2002 | Dunedin Technical | 18 | (0) |
| 2002 | → ASV Cham (laina) | 12 | (0) |
| 2002–2003 | Bradford Park Avenue | 14 | (0) |
| 2003 | Dunedin Technical | 18 | (0) |
| 2003 | → Bærum SK (laina) | 13 | (0) |
| 2004 | Calgary Mustangs | 28 | (0) |
| 2004–2006 | Otago United | 36 | (0) |
| 2006–2007 | Vllaznia Shkodër | 14 | (0) |
| 2007 | Bentonit Ijevan | 12 | (0) |
| 2007 | Bærum SK | 9 | (0) |
| 2007 | Vancouver Whitecaps | 4 | (0) |
| 2008 | Hermann Aichinger | 12 | (0) |
| 2008–2009 | Flekkerøy IL | 14 | (0) |
| 2009 | Manglerud Star | 11 | (0) |
| 2009–2011 | Ramblers | 45 | (0) |
Maajoukkue
| 1986–1987 | Saksa U17 | 5 | (0) |
Valmennusura
2007: FC Bentonit Ijevan
2008: Flekkerøy IL
2008–2009: Kuuba (maalivahtivalmentaja)
2009: Manglerud Star (maalivahtivalmentaja)
2009–2010: Ramblers (maalivahtivalmentaja)
2009–2010: Namibia (maalivahtivalmentaja)
2009–2010: Etelämanner XI (valmentaja/maalivahtivalmentaja)
2011–: 1899 Hoffenheim (pelaajatarkkailija)
 Seurajoukkueuran tilastot kattavat vain kansalliset sarjat, päivitetty 16. tammikuuta 2016.  Maajoukkueuran tilastot päivitetty 16. tammikuuta 2016.
Lutz Pfannenstiel (s. 12. toukokuuta 1973 Zwiesel) on saksalainen uransa päättänyt jalkapallomaalivahti. Nykyisin hän toimii bundesliigaseura TSG 1899 Hoffenheimin kansainvälisten asioiden ja pelaajatarkkailun vastaavana.
Pfannenstiel on ensimmäinen ja myös ainoa jalkapalloilija, joka on pelannut ammatikseen kaikilla kuudella FIFA:an kuuluvalla maanosalla. Hän edusti urallaan 26 seuraa 13 eri maassa.
Ura pelaajana

Pfannenstiel sai 19-vuotiaana 1. FC Bad Kötztingin pelaajana sopimustarjouksen Bayern Müncheniltä, mutta Pfannenstiel kieltäytyi tästä, sillä hän ei halunnut toimia Oliver Kahnin kakkosmaalivahtina seurassa. Pian sopimustarjouksen jälkeen Pfannenstiel siirtyi Malesian pääsarjan Penang FA:han. Vuodet 1994–1997 Pfannenstiel edusti Englannin valioliigan Wimbledonia ja Nottingham Forestia, mutta ei pelannut kummassakaan yhtään ottelua. Vuodet 1997–1998 Pfannenstiel pelasi Suomessa TPV:n, Hakan ja PK-37:n paidassa. Hakassa Pfannenstiel ei pelannut yhtään Veikkausliiga-ottelua Panu Toivosen ollessa ykkösmaalivahtina.
Vuonna 2008 Pfannenstiel siirtyi brasilialaiseen Hermann Aichingeriin ja näin ollen hänestä tuli ensimmäinen kaikilla maanosilla jalkapalloa ammatikseen pelannut pelaaja. Pfannenstiel lopetti uransa namibialaisessa Ramblersissa vuonna 2011. Pfannenstiel pelasi ammatikseen Saksassa, Malesiassa, Englannissa, Etelä-Afrikassa, Singaporessa, Suomessa, Uudessa-Seelannissa, Norjassa, Kanadassa, Armeniassa, Albaniassa, Brasiliassa ja Namibiassa.
Vuosina 1986–1987 Pfannenstiel pelasi viisi ottelua Saksan alle 17-vuotiaiden maajoukkueessa.
Uran jälkeen

Pfannenstiel aloitti valmentajanuransa jo peliurallaan, kun hän toimi vuonna 2007 armenialaisen FC Bentonit Ijevanin päävalmentajana pelatessaan seurassa. Vuosina 2008–2009 Pfannenstiel toimi Kuuban ja vuosina 2009–2010 Namibian jalkapallomaajoukkueen päävalmentajana. Helmikuussa 2011 alkaen hän on toiminut TSG 1899 Hoffenheimin kansainvälisten asioiden ja pelaajatarkkailun vastaavana.
Lokakuussa 2009 Pfannenstiel julkaisi omaelämäkertansa Unhaltbar – Meine Abenteuer als Welttorhüter. Vuosien 2010 ja 2014 MM-kilpailuissa Pfannenstiel toimi Oliver Kahnin kanssa asiantuntijana ZDF-kanavalla. Hän on työskennellyt kommentaattorina myös BBC:llä, CNN:llä ja Eurosportilla.
Ongelmat peliuralla

Pelatessaan Singaporessa Pfannenstiel joutui vankilaan 101 päiväksi oltuaan epäiltynä ottelumanipulaatiosta. Myöhemmin hänet vapautettiin syytteistä todisteiden puuttuessa.
Vuonna 2002 pelatessaan englantilaisessa Bradford Park Avenuessa Pfannenstielin sydän pysähtyi kolme kertaa hänen törmättyään Harrogaten Clayton Donaldsoniin. Omien sanojensa mukaan Pfannenstiel pelasi kovassa kuumeessa.
Makropaleontologia

Makropaleontologia on paleontologian haara, joka tutkii fossiileja, joiden morfologian ja tunnusomaiset piirteet on useimmiten mahdollista määrittää ilman apuvälineitä.
Makrofossiilit

Makrofossiilit (eng. macrofossil) ovat fossiileja, jotka ovat havaittavissa ilman mikroskoopin apua. Toisin kuin mikrofossiileja, niitä on mahdollista tutkia sekä analysoida pitkälti paljaalla silmällä. Useimmat arkeologisilla kaivauksilla tehtävistä fossiililöydöksistä ovat makrofossiileja ja näihin lukeutuvat muun muassa eläinten hampaat ja luut sekä kasvien neulaset, kävyt ja lehdet.
Maarja Kivi

Maarja Kivi (2009)
Maarja Meriste-Kivi, o.s. Kivi, (s. 18. tammikuuta 1986 Tallinna), tunnetaan myös nimellä Marya Roxx, on virolainen muusikko ja laulaja, entinen Vanilla Ninja -yhtyeen jäsen. Hän asuu nykyisin Kaliforniassa, Yhdysvalloissa.
Kivi avioitui vuonna 2004 entisen managerinsa Renee Meristen kanssa. Heidän esikoisensa syntyi 2004.[lähde? ]
Laulajanura

Kiven laulajanura alkoi vuonna 2002, jolloin hän otti osaa Euroviisukarsintoihin kappaleellaan Dream. Samana vuonna hän liittyi päälaulajaksi Vanilla Ninjaan. Kivi jätti yhtyeen vuonna 2004 raskautensa takia. Hänen tilalleen Vanilla Ninjaan otettiin Triinu Kivilaan.[lähde? ]
Vuoden 2005 lopulla Kivi nousi uudelleen lavoille uudella, tummanpuhuvalla tyylillä. Ensimmäiseksi singlejulkaisuksi tuli kappale nimeltään Could You. Syyskuussa 2006 hän julkaisi toisen singlensä Shine It On.[lähde? ]
Maarjalle tuli kiistaa artistinimestään, sillä Maarja-nimeä on jo useita vuosia käyttänyt virolainen laulaja Maarja-Liis Ilus. Saman nimen arveltiin sekoittavan Maarja Kiven sekä Maarja-Liis Ilusin toisiinsa.
Vuoden 2007 joulukuussa Maarja ilmoitti muuttavansa artistinimekseen Marya Roxx.[lähde? ]
Diskografia > Singlet

Could You (helmikuu 2006)
#35, Sveitsi
#47, Saksa
Shine It On (syyskuu 2006)
#37, Viro
#48, Saksa
#53, Itävalta
21?! (helmikuu 2008)
Diskografia > Albumit

Payback Time (elokuu 2009)
Aiheesta muualla

Virallinen sivu
Myspace
Maarja Kivistä kertovat uutiset Delfin sivuilla
Vanilla Ninja
| --- | --- |
Studioalbumit::   Vanilla Ninja  Traces of Sadness  Blue Tattoo  Love Is War 
Kokoelmat::   Silent Emotions  Best Of 
Singlet::   Tough Enough  Club Kung Fu  Don't Go Too Fast  Liar  When the Indians Cry  Blue Tattoo  I Know  Cool Vibes  Megamix  Dangerzone  Rockstarz  Birds of Peace  Insane in Vain  Crashing Through The Doors 
Videotallenteet::   Traces of Sadness (Live in Estonia)  Best Of: The Video Collection 
Aiheeseen liittyvää::   Diskografia  Eurovision laulukilpailu 2005
Makrovirus (fiktio)

Makrovirus on fiktiivinen, ihmissilmin näkyvä virus. Olemassaolevien virusten tapaan makrovirukset tarvitsevat muita eliöitä selviytyäkseen.
Esimerkkejä

Ripley, parasitoidinen makrovirus Stephen Kingin kirjassa Unensieppaaja ja samannimisessä elokuvassa
Nimetön parasitoidinen makrovirus Star Trek: Voyager -sarjan jaksossa ""Macrocosm"
Khaara pelin Half-Life modifikaatiossa Natural Selection
Flood Halo-pelisarjassa
Maarit Valo

Maarit Valo (o.s. Roitto) on Jyväskylän yliopiston humanistis-yhteiskuntatieteellisen tiedekunnan kieli- ja viestintätieteiden laitoksen puheviestinnän professori emerita. Lisäksi hän on toiminut Professoriliiton hallituksen ja valtuuston puheenjohtajana.
Koulutus

Valo valmistui ylioppilaaksi Lahden Tiirismaan lukiosta vuonna 1973. Hän opiskeli aluksi puolisen vuotta Helsingin yliopistossa mutta siirtyi vuoden 1974 alussa opiskelijaksi Jyväskylän yliopistoon, jossa hän suoritti sekä perus- että jatko-opintonsa. Hän valmistui filosofian maisteriksi vuonna 1978 pääaineenaan suomen kieli, mutta jo opintojensa aikana hän siirtyi puheviestintä-oppiaineen pariin sitä mukaa kun puheviestinnän opinnot tulivat mahdollisiksi. Sekä lisensiaatin että tohtorin tutkinnon hän suoritti puheviestinnän alalta: lisensiaatiksi hän valmistui vuonna 1988 ja tohtoriksi 1994. Väitöskirjan otsikko oli "Käsitykset ja vaikutelmat äänestä".
Työura

Maarit Valon työura on vahvasti akateeminen. Hän aloitti Jyväskylän yliopistossa puheviestinnän assistenttina vuonna 1977 ja toimi virassa vuoteen 1982 saakka. Vuodesta 1982 vuoteen 1995 hän työskenteli puheviestinnän päätoimisena tuntiopettajana, lehtorina ja yliassistenttina; vuonna 1992 hän hoiti professuuria. Vuodesta 1995 alkaen hän on toiminut puheviestinnän professorina. Nimityksen hän sai vuonna 1998, ja tässä tehtävässä hän toimi kunnes jäi eläkkeelle 2019. Vuodesta 1999 Valo on ollut puheviestinnän dosentti Helsingin yliopiston käyttäytymistieteellisessä (aiemmin humanistisessa) tiedekunnassa.
Vuosina 1998–1999 Valo toimi Suomen Akatemian vanhempana tutkijana ja lukuvuodet 1999–2000 ja 2008–2009 varttuneena tutkijana. Vuosina 2011–2014 hän johti Suomen Akatemian rahoittamaa tutkimushanketta "Vuorovaikutusosaaminen virtuaalitiimeissä". Vuoden 2017 ajan hän oli yliopistonsa myöntämällä tutkimuskaudella ja työskenteli vierailevana professorina Hongkongissa (Hong Kong Baptist University, School of Communication) ja Portugalissa (Universidade do Porto, Faculdade de Letras).
Valo on julkaissut artikkeleita ja pitänyt kongressiesitelmiä viestintätaidoista ja vuorovaikutusosaamisesta, viestinnän opiskelun työelämäyhteyksistä sekä teknologiavälitteisestä vuorovaikutuksesta ja virtuaalitiimeistä työelämässä. Hän on toimittanut kokoomateoksia ja ollut päätoimittajana ja jäsenenä tieteellisten kirjojen ja aikakauslehtien toimituskunnissa. Lisäksi hän on laatinut puheviestinnän oppimateriaalia lukio- ja yliopisto-opetukseen.
Professori Valo toimi Jyväskylän yliopiston humanistisen tiedekunnan dekaanina vuosina 2002–2008. Viestintätieteiden laitoksen johtajana hän oli vuosina 2000–2003. Humanistisen (1.1.2017 alkaen humanistis-yhteiskuntatieteellisen) tiedekunnan tiedekuntaneuvoston jäsenenä hän on toiminut vuosina 1999–2008 ja 2015–2017. Valo on ollut jäsenenä Jyväskylän yliopiston yliopistokollegiossa (2010–2013) sekä monissa muissa johto- ja toimikunnissa.
Luottamustoimet

Professori Valo toimi puheviestinnän tieteellisen yhdistyksen Prologos ry:n johtokunnan jäsenenä vuosina 1989–1991 ja puheenjohtajana 1993–1997.
Valo perusti puheviestinnän sektion eurooppalaiseen viestinnän tutkijoiden järjestöön ECREAan (European Communication Research and Education Association). Sektion nimi on Section for Interpersonal Communication and Social Interaction. Valo toimi sen ensimmäisenä puheenjohtajana vuosina 2007–2008. Seuraavan kaksivuotiskauden 2009–2010 hän toimi sen varapuheenjohtajana, joksi hänet valittiin edelleen vuosiksi 2010–2012.
Professori Valo on toiminut aktiivisesti Professoriliitossa. Hänet valittiin vuonna 2000 Jyväskylän paikallisosaston hallitukseen, jossa hän toimi yhteyspäällikkönä vuodet 2000–2002 ja varapuheenjohtajana 2002–2005. Professoriliiton valtuustossa hän toimi vuodet 2001–2006, ja vuosina 2003–2006 hän oli jäsenenä Professoriliiton hallituksessa. Vuosina 2007–2010 Valo toimi Professoriliiton varapuheenjohtajana ja vuosina 2011–2014 puheenjohtajana. Hän oli ensimmäinen nainen, joka valittiin liiton puheenjohtajaksi. Vuodet 2015–2018 hän toimi liiton valtuuston puheenjohtajana.
Tunnustukset

Suomen Leijonan ritarikunnan komentajamerkki (2018), Suomen Valkoisen Ruusun ritarikunnan I luokan ritarimerkki (2006), Valtion virka-ansiomerkki (XXX)
Maahanmuuton historian museo

| Maahanmuuton historian museo> Musée de l'Histoire de l'immigration |
| --- | --- |
 Museon näyttely
Perustettu:  2007 (perustettu) 2014 (avajaiset)
Sijainti:  Pariisi, Ranska
Kotisivut:  https://www.histoire-immigration.fr/
Maahanmuuton historian museo (ransk. Musée de l'Histoire de l'immigration) on pariisilainen museo. Se avattiin vuonna 2007 ja aloite museosta tuli Ranskan silloiselta presidentiltä Jacques Chiracilta. Museon avajaiset kuitenkin viivästyivät, koska Nicolas Sarkozy kieltäytyi avaamasta sitä. Sarkozyn seuraaja, François Hollande avasi museon lopulta vuonna joulukuussa 2014.
Museo keskittyy Ranskaan saapuneiden maahanmuuttajien saavutuksiin ja panostuksiin mm. taiteen saralla. Siellä on mm. näytillä Pariisin nykyisen pormestarin Anne Hidalgon naturalisaatiotodistus, jonka hän sai saatuaan Ranskan kansalaisuuden.
Maahanmuuttajakieli

Maahanmuuttajakieli on nimitys kielelle, jonka käyttäjäyhteisö on maassa suhteellisen nuori ja muodostunut maahanmuuton seurauksena. Sen määrittelyyn liittyviä kriteerejä ovat myös muun muassa käyttäjäyhteisön ikä ja kielenkäyttäjien määrän kasvuvauhti; Suomessa käyttäjät ovat syntyneet tyypillisesti 1990-luvun alun jälkeen ja heidän määränsä on kasvanut suhteellisen nopeasti. Termiä maahanmuuttajakieli on käytetty Suomessa yleisemmin 1990-luvulta lähtien.
Merkittäviä maahanmuuttajakieliä ovat Suomessa muun muassa arabia, persia, kurdi ja somali. Sen sijaan maahanmuuttajakielinä ei tavallisesti pidetä käyttäjämäärältään suuria eurooppalaisia kieliä, joita on perinteisesti opetettu kouluissa vieraana kielenä, kuten englantia, saksaa, ranskaa, espanjaa ja venäjää, vaikka kielen käyttäjämäärä olisikin kasvanut Suomessa viime vuosikymmeninä.
Lääkärinkukat

| Lääkärinkukat |
| --- | --- |
 Zaluzianskya villosa
Tieteellinen luokittelu
Kunta::  Kasvit Plantae
Alakunta::  Putkilokasvit Tracheobionta
Kaari::  Siemenkasvit Spermatophyta
Alakaari::  Koppisiemeniset Magnoliophytina
Luokka::  Kaksisirkkaiset Magnoliopsida
Lahko::  Lamiales
Heimo::  Syyläjuurikasvit Scrophulariaceae
Suku::  Lääkärinkukat Zaluzianskya  F.W.Schmidt
Katso myös
   Lääkärinkukat Wikispeciesissä   Lääkärinkukat Commonsissa 
Infobox OKNimi-testi OK: 
Lääkärinkukat (Zaluzianskya) on syyläjuurikasvien heimoon kuuluva suku. Siihen kuuluvia lajeja ovat muun muassa Zaluzianskya ovata ja lääkärinkukka (Zaluzianskya capensis). Suvun lajeja esiintyy eteläisessä Afrikassa. Lisäksi eräs laji, Etelä-Afrikan Kapmaasta kotoisin oleva Zaluzianskya divaricata on levinnyt monin paikoin Australian eteläosissa.
Aiheesta muualla

Kassu – Kasvien suomenkieliset nimet: Lääkärinkukat (Zaluzianskya)
UniProt: Taxonomy - Zaluzianskya (englanniksi)
Lääkärinkukka

| Lääkärinkukka |
| --- | --- |

Tieteellinen luokittelu
Kunta::  Kasvit Plantae
Alakunta::  Putkilokasvit Tracheobionta
Kaari::  Siemenkasvit Spermatophyta
Alakaari::  Koppisiemeniset Magnoliophytina
Luokka::  Kaksisirkkaiset Magnoliopsida
Lahko::  Lamiales
Heimo::  Syyläjuurikasvit Scrophulariaceae
Suku::  Lääkärinkukat Zaluzianskya
Laji::  capensis
Kaksiosainen nimi
 Zaluzianskya capensis  (L.) Walp. 
Katso myös
   Lääkärinkukka Wikispeciesissä   Lääkärinkukka Commonsissa 
Infobox OKVirheellinen NIMI-arvo: 
Lääkärinkukka (Zaluzianskya capensis) on lääkärinkukkien sukuun kuuluva laji. Sen kasvukorkeus on noin 30 cm. Se on yksivuotinen kesäkukka. Taimet kannattaa esikasvattaa. Kasvi kukkii heinäkuulta syyskuulle ja kukat ovat valkoisia. Lääkärinkukka on tuoksuva ja tuoksu tuntuu voimakkaimmin iltaisin. Lääkärinkukan kasvatus on lisääntynyt 1990-luvulta lähtien. Se houkuttelee hyvästi saatavalla medellä mehiläisiä, kimalaisia ja perhosia.
Aiheesta muualla

Global Biodiversity Information Facility (GBIF): Zaluzianskya capensis (englanniksi)
Lumenpudottaja

Lumenpudottajia työssään
Lumenpudottaja on kattojen lumitilanteen hallinnan ja lumen turvallisen ja hallitun alassaattamisen suorittavasta henkilöstä käytettävä ammattinimike. Lumenpudottajan tehtävänä on erilaisia työvälineitä hyväksi käyttäen turvata kattorakenteiden kunnossa pysyminen poistamalla kattojen päältä ylimääräinen lumi.
Tärkeintä lumenpudottajan työssä on lumen pudottaminen turvallisesti katoilta ja sen jälkeen katolta pudonneen lumenluonti katutasosta. Katoilta pudotetun lumen siirtäminen voidaan tosin joissain tilanteissa ulkoistaa myös ulkopuolisille toimijoille. Nykyään lumenpudotuksen apuvälineiksi on kehitetty erilaisia laitteita, mutta ammattikäytössä perinteinen lapio on usein todettu lumikolan ohella parhaaksi työvälineeksi. Työ vaatii tarkkuutta, tasapainoa ja hyvää fyysistä kuntoa.
Lumenpudottajan työ on ryhmätyötä, ja ammatissa tapahtuu paljon tapaturmia. Lumenpudottajilta edellytetään valppautta, ripeyttä ja tarkkuutta. Lumenpudottajan työt ovat kausityötä.